钦定古今图书集成/历象汇编/历法典/第081卷 > 先王正时令赋〈以四时渐差置闰以正为韵〉 陈昌言
## 钦定古今图书集成/历象汇编/历法典/第081卷 > 先王正时令赋〈以四时渐差置闰以正为韵〉 陈昌言

天序运气，王统时纪，钦若是授人之初，履端为步历
之始，欲正时而罔忒，非置闰其何以？伊昔陶唐，五帝
之世，申明推策之术，表锡落蓂之异，羲和之职既分，
历象之文始备。于其寅亮帝图，式昭天事，其则伊迩，
其猷孔嘉。日月运行，故有迟速之异；晦朔循轨，因为
大小之差。立分至则寒暑不忒，积馀日而盈亏匪赊。
且正者王之丕训，时者天之大信。正得其序，则向离
而御干；时失其经，则夏雹而冬震。人殃于疫，年不为
顺。故时不得不正，岁不得不闰也。昔《周礼》在鲁，历法
可推，官或尸位，闰则迷时。良史为之追正，议士为之
兴辞。俾夫司历法者，罔或二事，建皇极者于焉慎思。
则序不𠍴而事不悖，沴可伏而祥可期。我唐百王居
盛，九叶伊圣，昧爽无忘乎顺序，动息必繇乎时令。兹
岁也，当仲秋而归馀；居位也，阖左扉以舒政。化灾为
祥，纡忧作庆。南山之寿，闰月而潜弘；北户之甿，重译
而归正。于时金风半肃，雕云乍敛，野树丹舒，遥峰翠
点。燕溟海以驰归，鸿朔漠而方渐。正时之文，存乎往
志。舍之则玉烛不调，“得之则《铜仪安》次。可以使四方
禀朔之君，万代守文之士，知我正往历奉天时而置
也。”